
A felszabadult testtől a közvetítő testig

A dolgozatban a vetített képek kortárs jelenségét és test kapcsolatát fogjuk elemezni. A két probléma összekapcsolása az új média művészetet értelmező írásokban is kiemelt szerepet kap, lévén, hogy a legtöbb alkotás interaktív, ahol nem csupán a befogadó aktív részvétele szükséges, hanem fizikai beavatkozása is a mű működéséhez, létrejöttéhez. A fizikai jelenlét ebben az interaktív közegben azonban nem minden esetben egyértelmű, nem minden szerző, elmélet tekint egységesen erre a problémára. A művészeti ágak, technikák, megoldások keveredése, egymásba olvadása tovább bővíti az elemzés szempontjait, így az is kérdés marad, milyen paradigma felől közelítünk a problémához. A dolgozatban három megközelítési módot ismertetünk, amelyek testfelfogása a következőképpen összegezhető: a mozi paradigmája felől a test felszabadult testté válik, az installáció gyakorlatában résztvevő testté, illetve az új média művészetről szóló elméletek tükrében közvetítő testté. A dolgozatban ezeket a megközelítési módokat járjuk körül: megvizsgáljuk, hogy a megközelítési módok milyen testfelfogást körvonalaznak, illetve, hogy a testfelfogás mennyiben határozza meg magáról a vetített képről való gondolkodást, továbbá, hogy egy-egy konkrét alkotás esetében az adott elméleti keret milyen elemzési stratégiákat kínál fel.



